Om de seneste regnvåde uger har betydning, er ikke til at sige. Men swimmingpool, skarp sol og strand trækker masser af nordjyder sydpå. Aalborg Lufthavn melder om fylde fly - særligt på charterdestinationerne. - Vi er godt tilfredse, siger lufthavnsdirektør Niels Hemmingsen. Særligt den kommende weekend, bliver der tryk på. - I morgen er en stor dag. Der bliver rundt regnet 6000 rejsende ud og ind af lufthavnen. Syd og nord trækker De populære destinationer er det græske øhav, Malaga og Alicante. Men også rejser til Island, New York og Færøerne hitter. - Vi arbejder jo på skift, og i morgen har vi nok omkring 100 personer på arbejde, fortæller lufthavnsdirektøren. Generelt er sommeren forløbet planmæssigt uden de store forsinkelser: - Vi er fuldt bemandet, så vi er godt med. Der har selvfølgelig været lidt med Amsterdam, men charter-destinationerne kører planmæssigt. Folk er glade, og rejser en hel del. Niels Hemmingsen oplyser, at weekendens rejsende ikke behøver komme i god tid udover det sædvanlige.

Opsummering:
Omkring 100 personer er på arbejde i morgen for at håndtere de mange gæster og kufferter, der skal gennem lufthavnen.